Peter Stano, purtătorul de cuvânt al Uniunii Europene şi ungurul Oliver Varhelyi, Comisarul European pentru politica europeană de vecinătate, au reacţionat dur la ştirile false apărute în Republica Moldova, conform cărora Maia Sandu ar fi cerut Uniunii Europene să pună embargou pe produsele agricole provenite din Republica Moldova.

Într-o postare pe Twitter, Peter Stano scrie că aceste ştiri false vor să pună Uniunea Europeană într-o lumină defavorabilă.„Resping astfel de încercări inacceptabile. UE rămâne angajată să sprijine reformele şi să contribuie la îmbunătăţirea calităţii vieţii cetăţenilor din Republica Moldova”, a scris Peter Stano.Tot într-o postare pe Twitter, ungurul Oliver Varhelyi, Comisarul European pentru politica europeană de vecinătate, precizează că va vorbi cu ministrul de Externe de la Chişinău, Oleg Ţulea, pe marginea relaţiilor dintre Uniunea Europeană şi Republica Moldova.„Voi sublinia faptul că campaniile de dezinformare motivate politic împotriva UE înregistrate săptămâna trecută sunt inacceptabile şi subminează relaţiile noastre”, a scris comisarul european.Anterior, ambasadorul Uniunii Europene la Chişinău, Peter Michalcko, şi-a exprimat dezamăgirea că şi în aceste momente grele se inventează ştiri false şi se răspândeşte dezinformarea.